钦定古今图书集成/方舆汇编/职方典/第1054卷 > 建宁府山川考二 府县志合载
## 钦定古今图书集成/方舆汇编/职方典/第1054卷 > 建宁府山川考二 府县志合载

瓯宁县

红漈山　下有石仙床坪，石峰森列。

凤山　：形如飞凤。唐黄隐斋建庵其中。

狮山　在县城西南。从溪南渡，历数招提始至。左紫芝而右云际。其巅有庵，庵傍有铁铸文殊狮子像。术家谓府治来山，若猛虎出林，溪西诸山若队羊然，欲其不为伤也。铸铁狮对山以镇之。宋宣和间，移置开元寺。未几，叶、范二寇继作，有虎渡溪。绍兴间，刘子翼复还故处。或云：“狮瞰城中，形家不利。” 乃即旧治厅事及“建安堂柱下埋小狮二十四，若子母相应然。弘治间庵毁，铁狮亡矣。” 又云：“山对郡学，号文笔峰。昔有僧庵其上，铸铁塔山巅。郡人以其不利于科学，移置光孝寺。次年，卢觉中第，人为之语云：‘城外打铁塔，城里得卢觉’。山麓有报恩光孝寺、禅寺及定光、弥陀二岩。南安岩下有滚坑山，相传王延政时，有” 蛟滚出，洪水瀑作。延政遂以其年卒。

紫芝山　王审知据闽时，是山产芝，其地有紫芝坊。宋朱韦斋尉政和、尤溪二县时，作环溪精舍，携文公来往于此。文公沙上画卦，即其地也。前有桥，桥上有寺，曰“方广。” 正德间，敕立精舍，仍名“环溪” ，以祀韦斋。

云际山　下有永庆寺。寺后有陆羽泉，相传唐陆羽所凿，然羽寔未尝到此。宋杨亿诗：“陆羽不到此，标名慕昔贤。” 山麓有开元寺，晋太康中建，俗传为吴吕蒙故宅。又云蒙子孙分居于此，后舍为寺，初名林泉，唐开元中赐今额。寺有佛牙，世为法宝。天顺间，复建丹青阁于寺左半山之阿，驾桥以度。

梅仙山　在城南二里。汉梅福丹成之日，骖鸾而去，所乘马及鞭从空坠下，天为降甘露，故今原曰甘露洲，曰坠马渡、曰骖鸾岐、曰遗鞭。山巅丹井坛灶遗迹俱存。每秋阴，井上虹光时现，碑刻“大汉甲子梅福立。” 宋守韩元吉建堂，榜曰“梅仙山。” 后守李诜修废，复匾曰“梅山。” 山半创二亭，曰“骖鸾” 、曰“虹光。” 杨亿诗：“寒潭吞别派，孤屿屹中流。昔日骖鸾客，因名坠马洲。”

昇山　《旧志》：亦名朗山，云晋司马王朗所游，伪闽僭筑郊坛于此。

覆船山　吴时太守王蕃、陈刺史骆文广皆建郡治于此山。

龙首山　在县城西，又名华源山。旧《志》：“昔有华氏庐此，下有华歆井，虽旱不竭。”

黄畬山　在城北五里。上有唐京畿令谢夷甫墓及祠。夷甫，越州人，江左诸谢后也。开元中，因凤翔府总兵官孟濬大纵其众盗掠，夷甫不待诏旨，奋兵擒之。时李辅国用权，与夷甫隙，谮夷甫于朝。肃宗时，坐流建州。既疾，召家人曰：“城北隅黄畬，山水奇秀，死则葬予，予以公正得罪，异日血食兹土矣。” 迨代宗即位，见梦于朝，诉其忠烈。有诏虔恭致祭，官为立庙，赐额“灵通。”

灵鹫山　山半有亭，藏仙骨一函，相传自武夷迎置。

将军旗鼓山　山有四峰，右峰如展旗，左峰如鼓，而中二峰雄峙如将军。

“白石人山　” ，山多白石，有人形似。

《洋峰山　》屹然众峰，其顶平夷。山半有仙亭，雨旸应祷。

壶山　山瞰大溪，石壁削立，上镌“壶天寒冰玉屏” 六大字，笔力遒古。

东鲁峡山　山峡中断溪流其间。

三峰山　山有三峰，中峰石壁上鑴“洞天” 二字。禅岩山　绝壁有岩穴。唐时有僧无垢自雪峰山来，坐禅其中，其后雨旸应祷。

小湖峡山　，两山为峡，溪流其中。

蒋峰山　旧有蒋姓者居此，下有蒋庵。

龙阳山　山势雄伟，接顺昌县界。

石塘山　山巅三峰并秀，其麓石泉一泓。高峰山　在郭岩西，连亘延平、瓯宁二县界中。

峰挺秀，高千馀丈。郭岩，汉郭仙所居。古有庵，祀梅福、岐公像。旧《志》：梅福隐建城南山学仙术，后游武夷，望郭岩有紫气，往诣，则岐公在焉，因与同处，后俱乘鹤上升。今里名“梅岐” ，以此。又有《梅仙留颂》石岩，岩下有李偲墓，墓侧有仙人迹、马蹄痕石，相传偲升仙遗迹。

天湖山　自浙龙泉西北来，建镇山也。山有三十六景，而双虹泉、空翠亭、紫芝庵尤胜。宋郡守赵研有“美景天湖呈六六” 之句。左有古书院遗址，不知何代所建。古有梅岩、晦庵讲学之所。黑牛山　上有黑石如卧牛，屹为郡镇。

《西岩漈山　》有石壁，高十馀丈，上有亭，祠马岐二仙。

高阳山　，在杨墩之上。宋崇安人杨万大，性好恬静，结茅武夷，渔樵为乐。夜则悬灯独坐，弹琴吟诗。一日有道士黄冠元服，状貌甚伟，扣门止宿。万大礼之后往返益勤。一日谓曰：“吾今当归洞天，特来言别。君行甚善，天且报君在后人乎？吾有小舟，君可同往。” 万大异之，既戚然请留，曰：“二亲未葬，未可从公。” 道士曰：“待君襄事，与君偕往。” 因共舟至瓯宁丰乐里，指示溪湾秀峰下曰：“某年月日，君奉父母柩于此，白狸眠处葬所也。” 万大俟期奉柩至，果见狸眠葬。不逾年，别处子孙闻其地饶衍，多来居止，因名地曰杨墩，墓曰白狸。时万大年九十有七矣。一日昼寝，梦前道士来迎曰：“今可俱去。” 觉即沐浴更衣，端坐而逝。《大雪山　》山极险峻，石壁千仞，飞泉如布。下有三潭，潭侧空洞常若风雷之声。相传神龙所居，旱祷即应。

东山　“大乐” 之水发源于此，石壁峭拔，潭居其巅，登者必攀缘方到。

《北山　南望云际小竹诸峰隐隐如画》。

石鼓山　有石如鼓，扣之辄鸣。

笔峰山　上有石洞，祀魏虞、杨三仙，凡祈梦者报如响。

“凌云山　多古松。” 明李默建，有书室。

华阳山　峭壁凌霄，上有石门、龙洞、石钟、石鼓。每旱，祈雨者击鼓鸣钟，甘雨立至。旧有寺观，今圮。

《双峰　》两峰对峙，上有龙井，乡民祈祷辄应。《葛仙山　》山色青润，多修竹，笋味甘脆。

圆觉山　，僧元彻建庵于此悟道，因名。

双凤山　，形如翔凤，有甘泉涌出。泉多糓贵，少则贱。

《群鸟山　》群峰交矗，东西环向如鸟。

大米山　，秀峰高耸。又有小米山，两峰并峙。相传“有洞出米，足供寺僧” ，因凿破，遂绝。

金峰　在麻溪里。明时立祠祀马氏仙。祷雨祈嗣者灵应。

卢峰　在麻溪里，地隔大河，界延邑。风起浪涌，水光接天。朱熹榜曰：“道学心传。”

翠石岭　，高十五六里许，迳回环，仅可容一人行；下临深坑，惴惴恐坠。

大岭　去凤山东南里许。其下有水一泓。明黄渠有《大岭寒泉》之咏。

蹑云岩　上有佛庵，并祀马仙，匾曰“蹑云山。” 路极峻峭，人必攀萝扪石始可到。

定光岩　，在铁狮山下。深邃奇绝，中祀定光佛。弥陀岩　，在铁狮山下。中有石室，高深各丈许，阔倍之。内有佛像曰“弥陀” ，因名。

梅岩　在北津渡口，宋刘屏山先生书院。有八景三十六亭，亭有记。景有题。明末兵燹无存。徐将军岩　前后二岩极高广。黄巢入闽，乡民千馀避乱其中。旧传有徐将军驻兵驱贼于此。将军勇烈忠义，建安璜溪有徐将军祠者此也。瑞云岩　上有古刹，祀黄氏。相传黄公羽化时，遗一衣与乡人，岁旱，将衣招祷，即布云雨。黄岩　一名“紫云” ，里人黄丽泉即其地建庵，供碧天禅师。在龙山金鸡参禅，夜半闻鸡而悟，讲经空中，异香满座。月下行数百里，有虎侍从，往返须臾。

云岩　昔有普济大师坐化其上，乡人祀之。顶有二石，大者如狮，小者如铃，名狮子铃。石岩右有雪岩，双峰并峙。连大师用指，大书“昇” 字于石，字迹尚存。今与普济同祀，并著灵响。

仙枰岩　三峰高耸，顶有巨石如碁盘。相传，邑童氏子因母足疾，采药至顶，见二叟用小石对奕，遂举五石以授童氏子，童氏子袖归。母愈。后，五世孙生五子，俱贵显。

北岩　下有北岩寺。宋政和间，陈朝老尝读书于此。

斗回岩　在瓯宁县。岩侧有庵，以奉梅仙水，可愈病者。

石龙岩　，下有庵，以祀马仙，岁旱祷之，多应。峙狮岩　，左有小洞，又有天湖池，上有梅、岐二仙庵。

宝石岩　在县西万石滩上，又名“宝国岩” ，旧有宝国寺。

归宗岩　一名“鬼子岩” ，一名“梅岩。” 朱文公尝讲《易》其处。淳熙间，曹道人卓庵居此。有听泉阁、振文堂、洗心亭、太虚寥廓亭、紫云堆、补天遗品石、栖云洞、风洞、落珠崖、石心泉、香炉峰。岩洞峭奇，一壑万状。

石龙岩　岩势蜿蜒，若龙泉，出岩窦，飞泻而下。有马仙庵，旱祷多应。

马大仙岩　旧传即马氏仙所居之地。

龙安冈　在宜君山后，地高峻，俯视郡城。上有祠，祀萧公太保。

玉清洞　在县城西移忠坊元妙观前溪潭中。萧子开《记》：昔有渔人捕鱼入潭中，见石室金榜曰“玉清洞。” 升其庭，有绀青衣者出曰：“此司命真君府也，何得滥人？” 逐之出门，其室遂隐。

石桥洞　，高峰环抱，石壁峭立，傍有游圣者庵。岁旱，乡人来祷，归未抵家，雷雨大至，溪涨陂坏，人号“游破陂。”

西峰洞　在县西乡、紫溪二里。内可坐百人，有鼎炉石床，石上五坎，其形如碗，皆盛石髓，各具五味之一，中寒气逼人，相传九仙居之。前有巨石如方座，高三十馀丈，上列石碁盘。洞左右二石厨，俗传常有锦鸡、野羊分宿其内，石壁如削，樵牧不至。

淮沙　在县城西通济门外。溪滨沙洲，聚散不常。又城南七里桥上下溪之中，亦有沙洲，西为淮头，南为淮尾。旧谶：“淮沙圆，出状元。” 明洪武十七年，沙聚而圆，郡人丁显应之。

万安洲　即大伏洲。在府城西北万安滩下。沙聚平衍，肥饶宜蔬。

石门潭　：在叶墩水尾，有石若门。

井窠叶墩溪　：源出建安上里白塔，经房村入大溪。

花桥下埠溪　源出大武岭，会井窠过房村入大溪。

南桥溪　源出梅岐里平阳，经东山会叶墩溪。麻溪　源发高阳之北，自西而南，合流樵水。卢峰溪　滨大河，界延邑，乃麻溪之砥柱。平溪　在大乐北，上有小桥溪水，自东山合溪头，过吉阳通大溪。

石莲溪　在叶墩水尾。白石若莲花。

跃鳞溪　：源出郭岩之麓。溪有石龟，水自平溪背绕凤山而去。

兴贤桥“小溪　” 源出斗概山下，入大溪。

天宝山前小溪　在丰乐里。源出石源，经慈惠里徐墩入大溪。

交溪　为崇浦、建诸水之会，至西溪合流入海。万石滩　在慈惠里万石溪口。滩水迅急，乱石错布，因名。

小湖峡　在禾供里。源出浦城，有鱼漈、双门、磨砻之险。

西溪　在临江、通济二门外。源出崇安、浦城及建阳诸溪之水会流于此。迳城西南，与建安东溪水合流，由延平至福州以达于海。

小松溪　：源出蓬头岭，迳城北达于海。

万石溪　源出漈下，至慈惠里入于大溪。溪口有滩名“万石” ，上有石室岩，滩流甚急，而景亦奇。三山潭　在县三山之麓。潭底有大小数石穴，人呼“鱼屋。”

清潭　傍有渡，通浦城县界。

大雪山龙潭　下有三潭相连。西有石壁千仞，飞泉如屑。潭侧空洞，常若风雨声。

东山林龙潭　石壁峭拔，潭据其巅，深而且广。佛母潭　与宋家潭相近，常有巨鱼出没，人疑神物云。

七里滩　在三峰山前，源出大湖滩，清澈七里许。

青铜滩　在叶坊驿下。水如奔箭，长年戒心。鼓石泉　在县东。石形如鼓，有异人椎之，泉遂涌出。

宜君溪　在县通慈惠里粟步口入西溪。上有归宗岩，宋曹道人居焉。由岩门入，有紫云堆、落珠崖、石心泉、香炉峰诸胜。

玉溪　在县东南。源出里之竹溪，迳禾义之蓬陂，迳小壶，入大溪。宋嘉祐间，有妖鼓浪，里人童

志贤以玉尺投之，其妖遂息。

龙村溪　在县东。溪有巨石，旧为雷裂，有龙磨角痕。穷溪之源，有飞瀑由石岩下注，长数十丈。漈下有龙井，傍有龙王祠，遇旱触之以钱辄雨。清潭溪　源出浦城县渔梁一岭，至是为潭，下连禾义里入大溪。

马埂溪　流出九龙岩，经马铺桥、范屯，会井窠溪、周房村入大溪。

陈溪小溪　源出崇安南山岭，下注清潭溪。旧溪侧多陈姓。

东鲁溪　源出西乡里，迳东鲁峡黄塘，会小湖水入大溪。

濠村溪　源出松溪县太源山下，注于清潭溪而入大溪。

壶溪　源出浦城县渔梁岭下。

紫溪　源出松溪县皆望山。

天宝山前小溪　源出石源，迳慈惠徐墩，入于大溪。

吉阳溪　，源出顺昌县迳叶坊驿口，入大溪，其上出兔毫盏。蔡君谟《茶录》：“建安所造黑盏，纹如兔毫，然其毫色黄者，土人谓之毫变盏，其价甚高，且难得之。”

大雪山外小溪　源出巧溪岭下迳丰乐里入于大溪。

贯道桥小溪　源出黄源岭，下迳丰乐里入大溪。

桐溪　源出岩了岭下。唐乾宁间，溪岸有大桐树，上出云气，里人怪而伐焉。解之有《龙凤》文，因制以进。一名“大夫桥。” 小溪迳丰乐里入大溪。《建阳县》。

大潭山　在县治内。下瞰大溪，潭水泓澄。旧《志》：闽越王无诸筑城山上以拒汉。史称“吴王六千户屯大潭城” ，即此地也。山势蟠屈，亦名卧牛，邑人九日所游，又名登高矣。上有福山寺。旧有拥青溪山第一、风望、廓如等亭。左瞰北溪，山高且平。右联开福、景福、隆教三古刹，绀宫华宇，称邑胜焉。

狮子山　：俗名“上岩头” ，县治右翼也。

童子山　旧传宋绍兴间重修拱辰桥。落成之日，有七童子来游，寻飞升去，故里名“童游” ，而桥今名同。由文公辞官次潭阳，寓是桥之上。今学宫址在此山下。

《公裳山　》，山色青润，巍然峙立，远望若人著公服然。

赫曦台山　在云谷东。四围皆劖削，顶平坦，云涛彩翠，昏旦万状。朱熹尝游此，命以今名。元熊禾有《四景诗》。

《黄花山　》，在宝山之左，俗名“亡化山” ，今漏泽园是也。

凤凰山　，上有瑞相庵。有泉州释正映者，于是山度夏。值大水，因说戒救男女千馀人。正映寒暑一衲，不设床帷，门徒五百馀。有《洁庵语录》：“砚山　去城四十里，而近记称为二十八福地，汉淮南华子期师甪里先生，得隐仙灵宝法，修炼此山，一日能行五百里，力举千斤，岁十二易形。旧名夫子案山。山有石，端平如案，上” 有微黑点，隐隐若现。又有方石傍立，名“书厨石。” 有泉七穴，每穴一掬而尽，须臾复出，盈科不溢。山麓朱氏族居焉。上有仙亭，可望数百里，雪霁云开，明光逼人。中有砚峰教寺，唐景福时建。

《百丈山　》右俯绝壑，左控垂崖，叠石为磴，虽盛夏亭无暑气，水皆清澈，其声溅然。

章山　，高广百仞，下有章山庙，又名感应王庙。神姓蒋，讳仲贤。兄弟五人，五代时俱为大夫所居，里以是名五夫。五人既卒，乡人分祀之五所，而神在章山。神之殁也，葬在五夫。一夕雨风暝晦，墓前香瓶移上兹山，众创亭祀之，祷求皆应。宋宝祐中，里人王褫改亭庙焉。又建忠里有石郭庙者，祀神弟季实。神旧庙亦在五夫。一日，乡众席地而祭，忽大风决席，止今庙所，乡人就祀之。宋范汝为熊志宁寇邑，神示威灵，寇卷旗宵遁，井里获安。五夫里今属崇安。

鼓角山　上有龙池，相传唐时一日雷雨晦暝，有双龙坠池，须臾大水，乡人惧而禳之。既退，县以闻，命立观祀之，后改为僧寺，雨旸应祷。鹤峰山　五峰高峙，相传宋有仙人跨鹤山巅。东山　山势雄秀，中一峰挺出，名“妙高” ，有妙高庵，峰傍有宋三济大师遗迹，师邑人修炼于董岩，土人祀之，有祷皆应。下有环峰书院，宋黄文肃干讲道之所。文肃世居闽环峰下，从学朱文公，文公为筑室考亭侧，以是名其精舍，不忘先

也

横山　，与妙高峰联属。儒学，乐山县左翼也。山麓宋时有横山王庙，岁祭赛必用童男女，否则乡里有灾。绍兴中，萨真人来建阳，王见梦。朱文公曰：“妖蟒据庙，食人男女，萨真官乃相委罪，烦先生为解。” 旦文公诣庙，有一道士施药庙门，问姓名，萨守坚也，与言梦，许诺。比归庙，以一大圆石镇庙中。是夜王复见梦。文公曰：“业蒙公解，亡以为谢。此去护国寺风气甚聚，福地也，公可居之。” 后文公议以其地建学，即旧学基也。大圆石，盖真人以镇蟒怪，今呼飞来石。按萨守坚，蜀西河人，少有利物心，学医而误，遂弃去。闻信州三十代天师虚静先生，及林侍宸、王侍宸道法，步往师之。至陕，行囊已尽，遇三道人，问坚所往，坚告之故，道人曰：“天师羽化矣。” 萨方惆怅，一道云：“今天师道法亦高，吾与有旧，当为作字，可往访之。” 遂授以咒枣之术曰：“咒一枣可取七文，但日咒十枣。” 一道，与之㯶扇。一曰：“有病者以此扇之，立愈也。” 一道则授以雷法。及达信州投书，天师闻，举家恸哭，有虚静先师手笔书云：“吾与林、王二侍宸，遇萨某，各授一法矣，可更授未尽之文。” 萨由是道法大显。后游闽中，一日诸神将现形环侍云：“天诏召君，天枢领位真人，起身立化。” 东观山　横山后，逶迤而南，为县治。下关山之麓旧有东观，今废。前有洲，谚传沙高则米贱，低则贵，名米洲。又有潭名水东潭，亦曰浮桥潭。相传潭浒有天机洞，今失所在。五季黄端公避乱居此。端公诗：“青杉木笏尚初官，未老金鱼是等闲世上几人多将相，门前谁有此溪山。” 按端公名子棱，字元威，洛阳人。随父入闽，累官侍御史。宝山　后有岳山寺，左有黄花山。

勒马山　与宝山相连，而山势西来，右顾县治，形如勒马。山下有伏洲，古谶云：“睡龙惊马出公卿。” 睡龙谓伏洲，惊马此山也。又曰：“山足有田，水推出。” 元国初，洲田被水推，邑人丁显应之。山麓有玉斗庵，距庵五六百步，有楼绝高。永乐中，溪水大发，居民鱼鳖，独避此楼者尽活。今楼枋上，纪永乐十四年丙申秋七月十四“日，水浸至此。” 意楼，宋元间物也。

翠屏山　，考亭书院前山也。四时苍翠，下二峰相连，其一稍高类马首，名“蟹谷” ，亦名“天马。” 芳洲俛属，远渚浮动，山蘸水中，隔溪望之，最为佳境。古有罗汉山，罗汉之右曰“瓮牖山。”

玉枕山　，自云谷过佛岭而耸为是山。考亭在其麓，谓之考亭者，唐黄端公葬父于此，以望先垄也。端公之父为故唐礼部尚书。又云：“亭是侍中陈逊所建” ，未知孰是。宋朱韦斋游此，爱其溪山清邃，可以卜居。绍熙壬子，文公成先志，自崇安潭溪徙筑，名精舍曰“竹林” ，后更改曰“沧洲。” 前作孔子燕居庙匾堂中和中奉孔圣，配以颜曾、思孟。庑壁画周濂溪、程明道、伊川、邵康节、张横渠、司马涑、水六先生像。后增李延平，为七贤。后有黄勉斋草堂，中有靖安、鹫峰、云峰三寺。靖安寺，五代处士江为故宅也。云峰寺有匙涧泉，田塍相凑如匙，而沧洲在路壖，故名龙舌洲，文公命之曰“沧洲。” 与玉枕山分支者，曰玉尺山，亦曰盘谷。文公九世孙格世居其下，曰“狮子山。” 山下有鲤鱼洲。

九台山　在县东南樟滩之上，县口山也。麓有九台庵。

庵山　界阳、瓯二县间，建阳有五高山、白塔、苍山、洪山、大同山，庵山其一也。后唐有石处士名湖者，结庵其上。今山麓有云际庙，神即处士也，其像就石镌琢。绝顶有濡泉。山北有石，号狮子岩，岩有灵泉，不盈不涸，可愈病，名“龙井” 矣。南峰有石平整，号“龙坛。” 坛上叠石为龛，中藏仙蜕，逶迤西去，又有小庵山、芦岭等山。

《时山　》，山高五百馀丈，经十三曲折，始造其巅。唐末有虎衔一小佛置其上，天降甘露，双松连理，有朱道人者庵居焉。

莲台山　群峰环抱，中一小山，宛如莲叶。山麓井泉甚冽，可愈眼疾，有《莲台水月庵》。

焦源山　岌嶪峭拔，登者曲折五里事《林广记》载，此山为第三十一福地。《旧志》：“晋尹真人炼丹于此。”

“双牛山　” ，背绕高峰，若双牛接舞山麓，为董岩庵。

葛源仙山　山最高，上有方石如碁盘。元延祐中，樵者葛兰翁遇叟于此奕碁，傍观至夕，叟曰：“盍归。” 言讫不见。至家三载矣。

洪山　当阳、瓯之界，下有洪山庙，祀张式，式邑。

人。唐末率乡里御盗，战死，血渍地上，因名“洪山” ，以音近“红” 矣。山下溪有滩曰“洪滩” ，险滩也。黄杨山　，朱文公于此山著述三载，卢逵、卢达兄弟受业焉。庵中文公题匾尚存，相传匾时有夜光，僧以为怪，金涂之，光遂绝。庵有一木梆，桐木也，材可以琴，亦文公时物。

太平山　县发龙山也。去之三十里，有寒泉林，朱文公母祝夫人墓在焉。林中有湖曰“天湖” ，饮之作翰墨香。文公筑寒泉精舍墓傍，与吕祖谦编次《近思录》于此。寒泉林之右，为宋刘懋母墓。世传文公与东莱夜读，文公精神百倍。东莱竭蹶，自愧不及，爰询文公，夜坐书几下，若有物抵其足，据踏良久，精神倍旺。数岁后，一夕忽有神人头有目光百馀，云多目星现已。嗣是几下物不至，而文公夜分亦必就寝焉。又传懋越乡授徒，岁暮得七金归，道逢孕妇，携儿欲赴水死。问之曰：“夫妇不相存，债迫到此。” 问：债几何？曰：“七金。” 即解与之。及守岁，刍酒炙虾，夫妻相对，了无愠色。且为诗曰：“虾小红炉炙，酒熟布裙刍。” 正岁之夜，遂有续题其门曰：“门将金锁锁，帘挂玉钩钩。” 居数日，有以佳壤告者曰：“金钩挂玉帘，形也。” 懋以葬母。

昆山　界建、崇二邑间，高百馀丈，山上可数十亩。乡人种西瓜，其长如枕，皮厚味甘，名曰“枕瓜。” 芦峰山　朱文公爱其幽胜，作草堂读书，号山曰“云谷” ，为《云谷山记》。山下有蔡文正书院，刘文简、文安兄弟亦筑书堂其下，名曰“云庄。”

西山　，与云谷对峙，周围百里，四面峻削，而顶平旷，中有绿畴广衍，舟楫通流。顶有石城遗基，盖昔人筑以避兵者。蔡元定少结庐山麓，忍饥读书。时文公寓云谷，每欲质疑，辄揭灯为望。及至，淹留数日，通夕晤语。理宗宝祐乙卯，敕建西山书院，绘塑二贤对榻讲道像，修饰灯台，御书“西山” 二大字，刻于西南崖山麓莒潭上有“化龙书院” ，文公门人刘《韬仲》曾孙应李所建，以开义塾者，邑人熊禾为《记》。

五龙山　五脉分峙，中有小山，如五龙争珠然。阑干山　与武夷山对，山半有石室，可容五六十人，古木周列，如阑干。石室中远望之，隐隐床帐几案之属，悬棺仙葬，大类武夷。

大同山　，周回四十里，界建、浦二邑间。旁有一岩，仰观三四十丈，瀑布下泻。文公葬长子塾于山麓，曰梓林山，中有大同寺。唐会昌中，萧袁二师修行其处，人无知者。梁国公丘良居山下，屡得菜叶于水际，因寻源得二师。忽二虎骤至，师曰：“毋惊地主公。” 虎叩头去。良遂舍地立寺，寺名大虫，后更名大同。穷崖绝壁上有龙湫、虎跑泉，左有黄连峰，旧有姓罗者修炼。峰下有岩名“罗岩” ，岩半有龟峰庵。

天湖山　与“画山” 相连。山势高耸，顶上平旷，有天湖庵。湖长二十丈，其深莫测。

九峰山　九尖耸峙，下有大林谷，亦名后塘，文公葬所也。宋时有异人语文公曰：“龙居后塘，先生归藏。” 后文公果得地焉，以葬刘令人，而自规寿藏其侧，名亭曰“宰如” ，庵曰“顺宁。” 文公卒，合葬焉。又崇泰里亦有九峰，蔡文正居山之麓，因以为号，卒葬焉。

武仙山　旧传有仙人武装跨马于上，今遗迹尚存，深可丈许，顶有石笋峰，石笋之北有叠石如楼台。

唐石山　即大林谷也。山有石，方三四丈，厚五尺，平整如截。下搘三小石，中虚，可容数百人。相传唐时异人架为游息之所，每风雨骤作，闻鼓声，名“仙架石。” 后人名里曰“唐石。” 宋谢枋得尝寓是里，去唐石三步许，有石长五丈馀，名笏石。又同由里，亦有南山。

毛虚《漈山　》，秀拔冠群。永乐丙申七月大水，推出平衍，可坐五十馀人。

“白塔山　” ，山巅有石挺峙，黑白层分如浮屠，又夜火常明，亦名天灯也。山足跨崇安、铅山、邵武、建阳四邑，高不知其几千仞，四麓皆有半山庵，以宿游人。上有三皇元君殿，殿悉铁瓦，楼宇周遭。相传唐时有三女修炼此山，丹成仙去。三女曰钱郁霄，曰刘永志，曰李氏女。贞观辛丑，吕师猎兽山中，见三女弈石上，因坐观之。女食以半桃，俄顷，猎具朽烂，归家几十年矣。乡人因挽师引至其处，忽睹圆光百丈，三女升天，遂号三皇元君，立灵济院奉之。院前有飞来石，其一云“唐贞观时飞至” ，其一飞自洪武间。又高顶有新庵，可观《初旭》。又武山之阳，亦有白塔岩，亦以石岩如塔名之。山有洞，名云岩，洞前井水清浅可掬。

世传三皇元君所甃，旱祷即雨，可痊疫痢。洞口有试心碁盘二石。又庖有涌泉，少选不汲，溢出井栏。又有龙井，盖以板石，启则风雨交作，戒启甚严，俱在是山矣。

廌山　宋游文肃公生其下，今为廌山书院。对山相近者曰“公裳山。”

岱障山　俗名“大将，顶” ，有灵泉。宋绍兴二年，太守虞翔有疾，取饮随愈。

象岩山　在建阳县，岩皆白石，高数十仞，晓望如积雪。蔡季通为堂曰“显庆” ，读书其中。绍兴辛巳，季通于堂中推演子孙世数，末有数终轮奂，犹有“代御史尹仁为吹嘘” 之句。成化丙申，巡按御史尹仁入关，夜梦一老人来见，叩姓名，蔡某也。至建阳，访《蔡家谱》，见显庆堂推演诗，不觉悚然，即捐俸为建传心堂。晋江蔡元伟曰：“周子出，则知数学者邵子，朱子出则知数学者西山。桃山　，蔡庐墓在其下，世传四代出《九贤集》。公山　旧名石壁山，宋江侧聚徒读书于此。忽一日梁间坠梧叶一片，书‘集公山’三字。俄复坠一叶，书云：‘公集诸贤于此’。” 既又坠数叶，皆书官字。后侧与群弟子相继登科，如叶祖洽、游酢、施述，其尤显者。

龟山　山顶有石如龟，山腰泉一线出，曰龟山。宋崇安江灏、范元𫖮读书于此。一日，山神告曰：“江当有官职，泽流后裔，范虽登科，未免于难。” 言讫不见。后元𫖮登科，竟死于兵。灏历守郴、象、南康诸郡，以高寿终。三子世禄，俱登科第。又同由里亦有龟山。

龙湖山　又名湖峰，上有古庵，朝大同山，而罗岩、黄连峰，左右排列，风烟益胜。庵内有井，冬夏不竭。旧有龙藏此中，水溢为湖，故名龙湖。朱文公《与蔡季通帖书》：“堂高敞，远胜云谷、武夷，他时尽可相聚也。”

南山　与回龙庵相对。宋谢枋得尝寓此山之下，有《种竹》诗：“参天引风挺苍玉，匝地印月筛黄金” 之句。

苍山　，一名“龟岭。” 绝壁摩空，与庵山齐。上有龚圣者庵，雨旸应祷，产茶亦佳。

高仰山　，山巅若仰掌，其中有湖，相传有逆龙藏其间。元季，僧古梅建仰山寺于此，虞伯生为《记》。寺居林中，攀缘石磴，曲折五里许始达山后有凤山庵，古梅与云阳石塔在焉。古梅名正友，贵溪人。出家分宁云岩寺，遍历江淮两浙二十馀年。泰定甲子，与释岩迎师入闽。闽山高仰，东南参学日满，其室云阳名德。万历时，僧兀坐董岩庵，不炉不扇，不就寝者三十馀载。己丑岁，邑大旱，出口诵经，甘霖随注。

铁帽山　在崇化里。嵯峨千仞，山顶圆耸如铁帽，故名。

竹原山　，刘勉之旧隐，而朱文公问道之所。宋嘉宁中，曾松寓居是县，慨想陈迹，作乐斯庵。其傍黄勉斋为记。

状元峰　为旧学对山。相传山旧卑陷，邑人积土崇之，丁显遂及第第一。

霄峰　在洛田昌茂坊。宋尚书都官郎宋咸建，为论著所，后移建同由南山下，复废。今在莒口。妙高峰　在水东，同由间挺出群山，陟其巅，环县治，西东南北咸在目焉。上有庵，宋三济大师遗迹在峰之傍。

连源峰　，峰下有崇福院，唐咸通中建。宋绍兴中，存真来游，爱其山川清淑，乞地作庵。存真，瓯宁人，结庐于仁德之冲源。出入间常有朵云覆之，时时为人耕耘，虽绝炎热，云亦随覆。值旱潦，顶香呼天，即晴雨应期。人有疾病，饮以法水，无不蹶然者。庵居二十馀年，坐化形体不坏，异香满室。元至正间，赐谥“定应通觉惠昭善济大师。” 每岁六月进香，四方云集。其有不虔不蠲地神往往示罚焉。

玉田峰　一名美女山，又名草山岩。三峰削玉，高插云汉。中有铁炉岭。山之阳，宋魏掞之居址在焉。峰下有龟山，旧有寺。宋陈轩读书其中。及第后重游，有诗：“山树似添新喜色，野猿犹听旧吟声。”

合掌峰　县极西，山足跨邵武、顺昌二邑。峰顶有庵，与南山庵相朝。

佛迹岭　，唐马祖禅师出家始此。石上有祖经行迹如篆镌。人建寺祀之，曰“圣迹。”

油岩　上有佛庵，旧传石中出油，足供日灯，贪僧凿之，遂绝。下有油洲，朱文公诗：“油洲岩下水泠泠，枕石何妨梦里听。要与他年成故事，漫寻幽处著新亭。”

狮子岩　在凌云寺后。山顶有石嘴悬出，类狮子。又北门外五里亭及庵山顶亦各有石，山名狮子岩。下有龙洞，洞有物如泥鳅，四足，号曰“小龙。” 岁旱，迎致一二即雨。上有龙王洞。

天湖岩　，上有井水清莹不竭，因名“天湖。” 白水岩　，上有飞泉百丈。又庵山之麓，亦有白水岩。

宝莲岩　在建忠里百丈山后，劖削数百丈。鹤迹岩　，岩中有鹤痕三处，下鹤卵二处，影各透入。临深壑，稍前为龙爬岩，有龙爪痕。黄庭用《谒文公墓途中》诗：“洞里故留仙鹤迹，岩中尤隐卧龙纹。”

望日岩　，廌山祠在其下，傍有罗公井，尝有苍虬吐气，箫鼓之声相闻。谚云：“苍峰之东泉有灵，下亢空洞神功冥。”

桃源洞　一迳纡人。旧有小巷，植桃种竹，前后映带。中有古塘，大旱不竭。传闻其下有窍，直通大潭，入县，龙脉在焉。洞口有井名“桃源” ，厥泉甘冽，冬汲不冰，响如铜壶之漏。

天机洞　，在水东潭之浒。深不可测。

白云洞　今为人家园囿。宋朱韦斋《招卓民表来白云洞》诗：“剥啄浑无去客嗔，丁宁招换只怀人。南风殿角凉如水，来洗眼前朱墨尘。”

松冈　上多松，风，撼之有波涛声。

乌石　在县治后街，巷名“乌石” 也。

岩岭石　其状如屋，高三百馀丈，可缘而登。“飞来石　” 在禾平里白塔山龙济院前。俗传唐贞观六年，有石自空飞来，倚于树旁。明洪武二十四年，又有一石飞至，因名。

仙架石　，石方三四丈，厚五尺，平整如截。下有三小石，架之中虚，可容数十人。相传唐时有异人架此为游息之所。每风雨骤作，闻石有鼓声，后名其里曰“唐石。”

《龙石　》，石壁上有龙形，当脊胁间，非镌非凿，有纹如火焰，长二百馀丈。

印石　在永宁门外大溪中。

浮石　长二百馀丈，相传此石遇涨，远望如浮。宝盖洲　，旧《志》：王审知叛将，据其城寨，事败弃宝物溪中，溪壅为洲，夜或发光，人遂呼为宝盖洲云。

龙洞　在兴贤上里狮子岩。下有洞，洞中有物如泥鳅，四足，号曰“小龙。” 岁旱，迎致一二即雨。俗名曰“龙井。” 上有龙王亭。

双溪　源出嘉禾里，达于考亭。至此分二支，会于交溪右支。明永乐间堙于洪水。

锦溪　东合刘源、芝坑二水，注而与建溪会。浅而清，濯锦倍莹，人拟之“蜀锦江。” 永乐间壅淤。景泰中，知县龙韬濬复之。

芹溪　源自砚山而下，盘流九曲，注于交溪，潺湲清澈。《事林广记》谓其第三十一福地，文公有九曲诗，而六曲之上，则丘子野隐居焉。

考亭溪　，源自麻沙、莒口，二水合流，从楮岩环玉枕峰后，右旋瀛洲五里，无滩濑，渟滀考亭书院前，俗名“书院潭。”

蒋溪　一名“玉溪” ，水出庵山，达于洪滩。

河船溪　俗传溪心有古槎上下，乡人立“灵槎庙” 于此。

《南溪　》溪上有樟隐祠，祀祝和父先生，穆以和父尝隐此。

“玉溪　” 源出陈源，达于长湍溪。尝有怪陈胜投以玉环而怪息。

徐墩溪　源出五峰山，至此始通楫。

交溪　源有二：一出嘉禾里毛虚漈迳崇泰里而下，一出崇安县分水关，合武夷九曲水而下，交注于此，为一大溪。唐翁承赞过是溪，遇僧亚齐，赠诗曰：“萧萧风雨建阳溪，溪畔维舟见亚齐。一轴新诗剑潭北，十年旧识华山西。” 武溪　源出毛虚漈山，合长平溪，合于交溪。宋游辅、游仪皆隐是溪之上，辅风调散逸，自号溪“上钓翁。”

长平溪　源出《毛虚漈》，达于交溪。

莒口溪　：源出苍山仰山。

化龙桥溪　：源出鳌峰山。

《龙门桥》溪　源出云谷西山。

马伏溪　：源出大同山。

吴墩溪　：源出坝头鉴源。

碗窑溪　源出芦岭

郑滩　汹涌如雷轰

樟槎滩　在莲台山下。顽石森列，旧不通舟。元季凿之，舟行最险。

潮滩　，小涧滩也。刘文简生时，其滩子午有潮。

后复无

赘湖　溪之别派，因以“赘” 名。

龙潭　相传有二龙潜其中。一日见梦里人曰：“此地人稠，从此辞矣。” 翌日，阴云四合，二龙飞升去。

水东潭　一名“浮桥潭” ，在东山观前，深不可测。“龙池　” ，在鼓角山上。相传唐时有一日雷雨晦暝，因双龙坠地，须臾大水弥漫，乡人恐惧，禳之始退。

匙涧泉　在三桂里资化寺前。

《灵泉　》泉出石罅，能愈疾病。一在均亭里，一在永忠里。

龟山泉　在洛田里。泉出山腰，细如一线。“大嶂山泉　” 在永忠里。泉出山顶，清洁能疗病。宋绍兴间，太守虞翔有宿疾，饮之遂痊。

《龙湖山井　》常有龙见井中，水溢为湖。

《桃源井　》在桃源洞口。泉清冽而甘，严冬汲起不冰，故可为铜壶滴漏之用。

开福寺井　在开福寺内，地势最高，大旱不竭。旧《志》云：“宋建炎井水涌溢，民遭范汝为之乱。乾道丁亥，又溢，而岁荒。明永乐丙申，又溢，而闽县大水。”

皇清丙寅，又溢，而邑大水，故老以为验。

龙井　在兴上里石狮岩。每岁旱，乡人祷雨辄应。

灵岩洞前井　水堪手掬，甚清冽。世传“三皇元君所甃。” 岁旱祷之即雨，疫痢饮之必痊。又庖有涌泉不汲，泉溢井栏。又有龙井，盖以石板，启则风雨交作，戒启甚严。俱在白塔山。

虎井　昔有高僧，术能降虎，虎为跑井，因以名庵曰“虎井。”

铁栏井　在县治北街。旧传萨真人投铁符井中，晨汲之，可愈病。乡人铸铁为栏。。